1.2 ปัจจัยความเสี่ยง

ปัจจัยความเสี่ยงในการประกอบธุรกิจของบริษัทฯ จำแนกได้ดังนี้

1. ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลมีความจำเป็นต้องใช้บุคลากรด้านการแพทย์ที่มีความรู้ ความสามารถ
และมีความเชี่ยวชาญ บริษัทฯ
จึงมีความเสี่ยงที่จะขาดแคลนบุคลากรวิชาชีพเหล่านี้จากความต้องการที่เพิ่มขึ้นของโรงพยาบาลเอกชนและรัฐบาล
ดังนั้นบริษัทฯ
ก็ยังคงยึดมั่นในนโยบายในการคงไว้ซึ่งการรักษาความสัมพันธ์อันดีกับแพทย์ผู้เชี่ยวชาญสาขาต่าง ๆ
รวมถึงการอำนวยความสะดวกและความคล่องตัวในการตรวจรักษา ไม่ว่าจะเป็นด้านสถานที่
อุปกรณ์และเครื่องมือแพทย์ และส่งเสริมการพัฒนาความรู้และทักษะแก่บุคลากรอย่างต่อเนื่อง
การจัดให้มีสวัสดิการและสภาพแวดล้อมในการทำงานที่เหมาะสม
มุ่งสร้างขวัญและกำลังใจเพื่อสร้างความผูกพันระหว่างบุคลากรและองค์กรในระยะยาว

  2. ความเสี่ยงจากการแข่งขันที่รุนแรงในธุรกิจโรงพยาบาล

ปัจจุบันการดำเนินธุรกิจและการให้บริการทางการแพทย์และสาธารณสุขในประเทศมีการแข่งขันที่สูงขึ้น
ทั้งจากโรงพยาบาลภาครัฐและภาคเอกชนอย่างต่อเนื่อง
โรงพยาบาลเอกชนหลายแห่งต่างใช้กลยุทธ์การแข่งขันทั้งในด้านราคา
ด้านคุณภาพการให้บริการและความเชี่ยวชาญทางการแพทย์
เพื่อพยายามรักษาฐานลูกค้าเดิมและหากลุ่มลูกค้าใหม่ ซึ่งมีความเสี่ยงที่ทำให้บริษัทฯ
จะสูญเสียลูกค้าไปให้แก่โรงพยาบาลอื่น ๆ

อย่างไรก็ตาม บริษัทฯ
ได้เตรียมรับมือกับการแข่งขันเพื่อรักษาฐานลูกค้าและเพื่อความเป็นโรงพยาบาลชั้นนำในเขตกรุงเทพตะวันออก
บริษัทฯ ได้มีการลงทุนในอุปกรณ์ทางการแพทย์และระบบเทคโนโลยีสารสนเทศที่ทันสมัย
การนำเสนอสิทธิประโยชน์ที่เพิ่มขึ้นจากการเป็นสมาชิกโรงพยาบาล
นอกจากนี้ยังมีการยกระดับสิ่งอำนวยความสะดวก ปรับปรุงและขยายพื้นที่
เพื่อรองรับบริการทั้งผู้ป่วยในและผู้ป่วยนอกเพื่อให้ผู้รับบริการได้รับประโยชน์สูงสุด

3. ความเสี่ยงจากการเปลี่ยนแปลงนโยบายของรัฐ

  จากการที่โรงพยาบาลฯ ไม่ได้เข้าโครงการประกันสังคมและโครงการหลักประกันสุขภาพ
  เป็นเหตุผลหนึ่งที่ส่งผลต่อ

จำนวนผู้ใช้บริการของโรงพยาบาลเมื่อเทียบกับโรงพยาบาลที่เข้าร่วมโครงการ
แต่โรงพยาบาลยังคงตระหนักถึงความเสี่ยงดังกล่าวเสมอ ดังนั้น
โรงพยาบาลจึงยังคงมีนโยบายมุ่นเน้นที่จะทำการพัฒนาการให้บริการการรักษาพยาบาลและการเอาใจใส่ดูแล
เพื่อให้ผู้ใช้บริการเกิดความพึงพอใจในระดับสูงสุดซึ่งจะเป็นทางเลือกในสิ่งที่ดีกว่าของผู้ใช้บริการ
อย่างไรก็ตามโรงพยาบาล
ได้มีการพิจารณาถึงการเข้าร่วมโครงการกับหน่วยงานของรัฐโดยมิให้กระทบต่อภาพลักษณ์อยู่เช่นกัน
เช่น กรณีการล้างไต โรงพยาบาลฯ ได้เปิดโครงการให้ผู้ป่วยสามารถใช้สิทธิเบิกค่าล้างไต
กับประกันสังคม หรือกับหน่วยงานราชการได้ด้วย เป็นต้น

  4. ความเสี่ยงจากการที่บริษัทไม่มีที่ดินเป็นของตัวเอง

ด้วยโรงพยาบาลไทยนครินทร์ ตั้งอยู่บนที่ดินที่บริษัททำสัญญาเช่าระยะยาว 30 ปี
กับสภากาชาดไทยซึ่งจะครบอายุสัญญาในวันที่ 8 พฤศจิกายน 2561 โดยบริษัทฯ
สามารถต่ออายุสัญญาเช่าได้อีกครั้งละไม่น้อยกว่า 5 ปี
ในอัตราค่าเช่าและค่าตอบแทนตามที่ทั้งสองฝ่ายตกลงร่วมกัน
และเนื่องจากการครบกำหนดอายุสัญญาก็ใกล้เข้ามาทุกขณะ ทางโรงพยาบาลฯ
และปฏิบัติตามเงื่อนไขต่าง ๆ ที่ระบุไว้ในสัญญาอย่างเคร่งครัด
รวมทั้งการให้ความสนับสนุนและเข้าร่วมกิจกรรมกับสภากาชาดไทย นอกจากนี้
โรงพยาบาลได้พยายามดำเนินการตามกฎหมายเพื่อให้มีการโอนกรรมสิทธิ์ที่ดินด้านข้างและด้านหลังโรงพยาบาลฯ
(รวมเนื้อที่ดินประมาณ 16-3-19.5 ไร่) ที่ประมูลซื้อกับบริษัท บริหารสินทรัพย์ สุขุมวิท
จำกัดไว้และยังไม่ได้สามารถทำการโอนกรรมสิทธิ์ให้กับโรงพยาบาลฯ
ได้เนื่องจากศาลอุทธรณ์ในคดีที่บุคคลภายนอกได้เป็นโจทก์ยื่นฟ้องบริษัท บริหารสินทรัพย์ สุขุมวิท
จำกัด มีคำสั่งให้อายัดที่ดินในระหว่างการอุทธรณ์

5.  ข้อพิพาททางกฎหมาย

เนื่องจากปัจจุบันเป็นที่รับรู้กันว่ามีข้อพิพาทและคดีความระหว่างผู้ป่วยกับโรงพยาบาล
และแพทย์เพิ่มมากขึ้น อีกทั้ง
ประชาชนก็ได้รับรู้ข่าวสารถึงกฎหมายใหม่หลายฉบับที่ได้ออกมารับรองคุ้มครองสิทธิเสรีภาพ
และเอื้อประโยชน์ให้กับผู้ป่วยหรือผู้บริโภคมากยิ่งขึ้น เช่น พ.ร.บ.สุขภาพแห่งชาติ พ.ศ. 2550,
พ.ร.บ.วิธีพิจารณาความคดีผู้บริโภค พ.ศ. 2551
รวมถึงข้อกำหนดเกี่ยวกับการโฆษณาของสถานพยาบาลที่เข้มงวดมากขึ้น ทำให้สถานพยาบาล แพทย์
และพยาบาล ต้องระมัดระวังและรอบคอบในทุก ๆ ด้านที่เกี่ยวข้องกับผู้ป่วยและผู้ใช้บริการ ดังนั้น
เพื่อป้องกันมิให้เกิดความเสี่ยงอันจะนำมาซึ่งการพิพาททางกฎหมาย
โรงพยาบาลไทยนครินทร์ยังคงยึดถือนโยบายในการเจรจาและประนีประนอมเป็นสำคัญ
โดยจะทำการชี้แจงและปรับความเข้าใจ
ถึงแม้ว่าปัญหาที่เกิดขึ้นจะมีสาเหตุจากความคาดหวังของผู้ใช้บริการก็ตาม นอกจากนี้
โรงพยาบาลฯยังมีนโยบายในการจัดการด้านต่าง ๆ ที่มีความเสี่ยงในด้านกฎหมายให้รัดกุมมากยิ่งขึ้น

สำหรับในช่วงที่ผ่านมาโรงพยาบาลมีข้อพิพาททางกฎหมายอยู่บ้าง
แต่ก็ไม่ส่งผลกระทบต่อการดำเนินธุรกิจอย่างมีนัยสำคัญ และไม่กระทบต่อสินทรัพย์ของบริษัทฯ
แต่อย่างใด